Diari Oficial de la Generalitat Valenciana


Sumari del DOGV 3233, del 30-04-1998 (1998/2957)

RESOLUCIÓ de 30 de març de 1998, de la Direcció General de Transports, per la qual s'estableixen les bases de les proves per a l'obtenció del carnet de conductor de taxi de les àrees de prestació conjunta existents a la Comunitat Autònoma Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/03/30/(1)/dof/vci/html**

### Dades del document

Número de DOGV
:   3233

Data del DOGV
:   30-04-1998

Secció del DOGV
:   I. DISPOSICIONS GENERALS

Número del document
:   1998/2957


Data del document
:   30-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

RESOLUCIÓ de 30 de març de 1998, de la Direcció General de Transports, per la qual s'estableixen les bases de les proves per a l'obtenció del carnet de conductor de taxi de les àrees de prestació conjunta existents a la Comunitat Autònoma Valenciana. [1998/Q2957]
  
Per tal de complir el que estableixen les ordres de 20 de desembre de 1996, de la Conselleria d'Obres Públiques, Urbanisme i Transports, les quals deixen sense efecte la delegació de facultats conferides als ajuntaments de València, Castelló de la Plana i Alacant pel que fa als requisits, atorgament i règim jurídic dels carnets de conductor de taxi de les àrees de prestació conjunta, resolc:
  
Article 1
  
Regular les proves per a l'obtenció del carnet de conductor de taxi de les àrees de prestació conjunta de la Comunitat Valenciana, d'acord amb les bases que estableix l'annex I d'aquesta resolució.
  
Article 2
  
Les proves seran convocades amb una periodicitat mínima de dues vegades a l'any, i es realitzaran els mesos de maig i novembre.
  
Els qui desitgen prendre part en aquestes proves selectives hauran de fer-ho constar en la sol·licitud segons el model de l'annex II.
  
Els membres del tribunal qualificador d'aquestes proves seran els que figuren en l'annex III d'aquesta resolució.
  
El desenvolupament de la prova s'adaptarà al programa que estableix la Direcció General de Transports, que figura en l'annex IV.
  
Article 3
  
Aprovar el procediment per a l'expedició i la renovació dels carnets de conductor de taxi de les àrees de prestació conjunta, tal com indica l'annex V d'aquesta resolució, i el model de sol·licitud per a la renovació de carnet de conductor de taxi és el que figura en l'annex VI.
  
Contra aquesta resolució, que no esgota la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports en el termini d'un mes, comptador des de l'endemà de la publicació en el Diari oficial de la Generalitat Valenciana, d'acord amb el que estableix l'article 107.1 en relació amb el 114 i següents de la Llei 30/1992, de Règim Jurídic de les Administracions Públiques i del Procediment Administratiu Comú, sense perjudici que s'utilitze qualsevol altra via que es considere oportuna.
  
València, 30 de març de 1998.- El director general de Transports: Vicente Dómine Redondo.
  
ANNEX I
  
Bases de la convocatòria
  
A) Requisits dels aspirants
  
Per a ser admesos a les proves el personal aspirant haurà de complir els següents requisits:
  
a) Estar en possessió del carnet de conduir del tipus B (anterior B-2) o superior o homologats.
  
b) Qualsevol altre que poguera, en el seu moment, estimar convenient la Direcció General de Transports.
  
B) Sol·licituds
  
B.1. Les sol·licituds es presentaran als registres de la Conselleria d'Obres Públiques, Urbanisme i Transports o als dels serveis territorials de Transports, o per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds que es presenten a través de les oficines de correus hauran de lliurar-se en sobre obert perquè puguen ser segellades pel funcionari de correus abans de certificar-les.
  
B.2. Els drets d'examen per a cada any serà la quantitat que resulte d'acord amb la Llei de Pressupostos de la Generalitat Valenciana per a tots els aspirants i s'ingressaran en algun dels comptes corrents que, per a aquests procediments, la Generalitat Valenciana té oberts en les entitats financeres col·laboradores.
  
B.3. El pagament de la taxa corresponent donarà dret a una convocatòria, i el calendari d'exàmens serà el que determine la Direcció General de Transports.
  
B.4. A la sol·licitud haurà d'adjuntar-se:
  
a) Una fotocòpia compulsada del document nacional d'identitat.
  
b) Una fotocòpia compulsada del carnet de conduir.
  
c) Una foto format carnet.
  
d) Un exemplar per a l'administració de l'imprés de pagament dels drets d'examen, amb la certificació mecànica o signatura autoritzada de l'entitat financera col·laboradora .
  
B.5. El termini de presentació de sol·licituds per a cada convocatòria serà de l'1 al 20 d'abril i de l'1 al 20 d'octubre, respectivament, de cada any.
  
B.6. Abans del 30 d'abril i del 30 d'octubre, a cada servei territorial s'exposarà la llista provisional d'exclosos i admesos a les proves que es realitzen en la seua corresponent ciutat, amb un termini de 10 dies hàbils per a reparar els errors que hagueren motivat la no admissió o presentar les al·legacions que es consideren convenients de conformitat amb l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú. Reparats, si escau, els errors o ateses les al·legacions presentades, s'exposaran les llistes definitives en les dependències esmentades, 48 hores abans de la realització de les proves de capacitació.
  
C) Tribunal
  
C.1. El tribunal podrà, sempre sota la seua direcció i control directe, nomenar col·laboradors, especialistes i ajudants.
  
C.2. Els membres del tribunal, com també els col·laboradors, especialistes i ajudants s'hauran d'abstenir d'intervenir, quan hi concórrega alguna de les circumstàncies establides en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves de capacitació professional similars a les convocades per aquesta resolució.
  
C.3. Els membres del tribunal, com també els col·laboradors, especialistes i ajudants, que actuen en aquestes proves tindran la categoria assenyalada en el Decret 24/1997, d'11 de febrer, del Consell de la Generalitat Valenciana, sobre indemnitzacions per raó del servei i gratificacions per serveis extraordinaris.
  
D) Desenvolupament de les proves
  
D.1. Les proves tindran lloc en les capitals de província: València, Castelló de la Plana i Alacant.
  
D.2. Els aspirants seran convocats per a cada exercici en crida única, i seran exclosos els qui no compareguen en la data, dia i hora en el lloc assenyalat per al seu desenvolupament.
  
D.3. El lloc, el dia i l'hora de realització dels exàmens l'anunciarà el president del tribunal als taulers d'anuncis de la Conselleria d'Obres Públiques, Urbanisme i Transports i als serveis territorials de Transports amb seus a València, Alacant i Castelló de la Plana; i per qualsevol altre mitjà de comunicació, oficial o no, que considere convenient la Direcció General de Transports.
  
D.4. Els aspirants hauran de presentar-se al lloc de realització d'examen, amb el següent:
  
a) Document nacional d'identitat original i vigent.
  
b) Estris d'escriptura: llapis de mina del número 2, goma d'esborrar i bolígraf.
  
E) Contingut de les proves
  
E.1. Les proves consistiran en un exercici amb els continguts i matèries que s'indiquen en el corresponent annex de la resolució de convocatòria de les proves.
  
E.2. El desenvolupament de les proves consistirà en la contestació de 50 preguntes tipus test. La durada màxima d'aquest exercici no podrà ser superior als 90 minuts.
  
E.3. La composició de l'examen per matèries serà:
  
Matèries Nombre de preguntes
  
A 15
  
B 10
  
C 25
  
Total 50
  
E.4. Per a superar les proves s'haurà d'haver contestat correctament un 50% del nombre de preguntes de cada matèria de l'examen.
  
F) Resultat dels exàmens
  
F.1. Finalitzades les proves i una vegada realitzada la correcció pel tribunal, els resultats es publicaran als taulers d'anuncis de la Conselleria d'Obres Públiques, Urbanisme i Transports i als serveis territorials de Transports situats a València, Alacant i Castelló.
  
F.2. La superació de la prova únicament permetrà l'exercici de la professió de taxista, en l'àrea on haja realitzat i aprovat l'examen.
  
F.3. Les llistes provisionals de les persones que superen les proves seran exposades a les dependències dels serveis territorials de la Conselleria d'Obres Públiques, Urbanisme i Transports, i els examinats disposaran de 15 dies per a presentar les al·legacions o reclamacions que consideren convenients.
  
F.4. El tribunal elaborarà la relació definitiva de les persones que hagen superat les proves, la qual servirà per a expedir els corresponents carnets de conductor de taxi de les àrees de prestació conjunta a la Comunitat Valenciana.
  
ANNEX II
  
Sol·licitud d'examen per a l'obtenció del carnet de conductor
  
de l'àrea de prestació conjunta
  
ANNEX III
  
Tribunal titular
  
Tribunal titular
  
President: Cap del Servei d'Administració del Transport.
  
Secretari: Cap de Secció d'Ordenació del Transport per Carretera.
  
Vocals: Caps dels Serveis Territorials d'Alacant i Castelló.
  
Tribunal suplent
  
President: Cap del Servei Territorial de València.
  
Secretari: Cap de Secció de Coordinació Sectorial.
  
Vocals: Caps de secció, negociat o equivalents dels Serveis Territorials d'Alacant i Castelló.
  
ANNEX IV
  
Programa de les proves
  
A) Marc jurídic
  
A.1. Normes generals i naturalesa del servei.
  
A.2. Règim d'explotació de les llicències de taxi.
  
A.3. Atorgament de llicències.
  
A.4. Règim sancionador.
  
A.5. Carnet de conduir de taxi.
  
A.6. Inspecció Tècnica de Vehicles.
  
A.7. Àrees de prestació conjunta.
  
A.8. Autorització de transport.
  
A.9. Organització territorial del servei en l'àrea de prestació conjunta de: València, Alacant i Castelló.
  
A.10. Normes particulars per a la prestació del servei en l'àrea de prestació conjunta de: València, Alacant i Castelló.
  
B) Aspectes tarifaris
  
B.1. Funcionament del taxímetre.
  
B.2. Estructura, concepte i nivells tarifaris vigents.
  
B.3. Condicions especials de l'aplicació de la tarifa en l'àrea de prestació conjunta de: València, Alacant i Castelló.
  
B.4. La tarifa interurbana: la seua aplicació.
  
C) Coneixement del medi físic i dels municipis de l'àrea de prestació conjunta a: València, Alacant i Castelló
  
C.1. Selecció d'itineraris més adequats.
  
C.2. Situació de centres d'interés (administracions públiques, centres sanitaris, educatius, de servei, etcètera).
  
C.3. Identificació i reconeixement sobre plànol de vies públiques i centres d'interés.
  
ANNEX V
  
Bases per les quals s'estableix el procediment per a l'expedició o renovació dels carnets de conductor de taxis de les àrees de prestació conjunta
  
A) Sol·licitud d'expedició
  
Una vegada superada la prova de capacitació s'atorgarà, automàticament, un carnet per a poder exercir la professió de taxista. El carnet serà vàlid durant un termini de cinc anys naturals, comptadors des de l'últim dia de l'any corresponent al d'aprovació de la prova de capacitació o de l'última renovació.
  
B) Sol·licitud de renovació
  
B.1. Per a la renovació del carnet s'haurà de presentar, juntament amb la sol·licitud segons model establit en l'annex VI de la resolució de convocatòria de les proves, els següents documents:
  
a) Una fotografia format carnet.
  
b) Una fotocòpia compulsada del document nacional d'identitat.
  
c) Una fotocòpia compulsada del carnet de conduir tipus B (antic B-2) o superior.
  
d) Carnet de conductor que s'ha de renovar.
  
e) Document de pagament de la taxa corresponent
  
B.2. El termini per a la presentació de les sol·licituds de renovació serà de l'1 al 30 d'abril de cada any per als carnets de conductors en actiu i de l'1 de maig al 31 de juliol de cada any per als carnets de conductors que es troben inactius.
  
B.3. Si no es realitza la renovació del carnet en el termini establit en l'apartat anterior A i en el punt 2, es considerarà aquest caducat automàticament, i s'haurà de superar novament les proves de capacitació assenyalades en aquesta resolució, per a poder tornar a obtenir el carnet de taxi.
  
B.4. Els qui hagen estat titulars del carnet de conductor de taxi al que fa referència aquest annex, i hagen estat cinc o més anys sense practicar habitualment la professió de conductor de taxi en l'àrea de prestació conjunta de què es tracte, hauran de passar novament les proves de capacitació assenyalades en aquesta resolució.
  
C) Homologació de carnets en el període transitori
  
Des de l'1 de gener fins el 30 d'abril de 1998, i coincidint amb el període de visat, hauran de ser renovats tots els carnets de conductor de taxi en actiu i, des de l'1 de maig fins el 31 de desembre, tots aquells que es troben inactius. En aquest segon cas, s'haurà d'acreditar que han exercit de conductors de taxi amb posterioritat a l'1 de gener de 1993.
  
ANNEX VI
  
Sol·licitud de renovació del carnet de conductor


Còpia Permalink ELI